Nyári kép
Az ég alján parázs piroslik.
Látod, hogy' vérzi be az ébredő eget?
Kelet felől az Élet integet
S élesztgeti az elalélt világot.

Mint hosszú ujj: a kis falucska tornya
A völgy öléből magasra mutat.
Imás nagy csöndben rója az utat
Legények, lányok, asszonyok sora.

A búzatenger megvonaglik halkan.
Kaszák csókjától összerogy, s egy jajban
Elvérzik hősként, hogy kenyér legyen.

Kévék, keresztek áldott nagy sorsára
Verejték csordul... Felhők magasába,
A kis pacsirta himnuszt énekel...

versek